ส่วนที่ 1

ข้อมูลสรุป (Executive Summary)

บริษัท ดุสิตธานี จำกัด (มหาชน) (“บริษัท”) เริ่มก่อตั้งในเดือนกันยายน 2509
เพื่อดำเนินการธุรกิจโรงแรม โดยทุนจดทะเบียนหุ้นสามัญ 40 ล้านบาท มูลค่าหุ้นละ 1,000 บาท
ในเดือนกุมภาพันธ์ 2513 บริษัทเปิดดำเนินกิจการโรงแรมดุสิตธานี กรุงเทพ เป็นแห่งแรก
บนที่เช่าของสำนักงานทรัพย์สินส่วนพระมหากษัตริย์ และในปี 2518
เข้าเป็นบริษัทในตลาดหลักทรัพย์แห่งประเทศไทย ปัจจุบัน บริษัทมีทุน จดทะเบียน 850 ล้านบาท
ธุรกิจหลักของบริษัทและบริษัทย่อย ได้แก่ กิจการโรงแรม การรับบริหาร การศึกษา
และธุรกิจที่เกี่ยวข้องกับกิจการของบริษัท ปัจจุบันพนักงานรวมทั้งสิ้นจำนวน 3,757 คน
จากงบการเงินรวม ณ วันที่ 31 ธันวาคม 2550 มีสินทรัพย์รวม 6,515 ล้านบาท หนี้สินรวม
2,401 ล้านบาท ส่วนของผู้ถือหุ้น 3,876 ล้านบาท โดยในปี 2550 บริษัทมีรายได้รวม 3,310
ล้านบาทและกำไรสุทธิ 122 ล้านบาท บริษัทเป็นผู้ประกอบการธุรกิจโรงแรม และรับบริหารโรงแรม
ทั้งภายในและต่างประเทศ โดยเป็นเจ้าของเครื่องหมายการค้าที่ใช้ในการประกอบธุรกิจ
และมีศักยภาพในการแข่งขันกับผู้ประกอบการจากเครือต่างประเทศ
บริษัทได้มีการพัฒนาคุณภาพของสินทรัพย์ด้วยการปรับปรุงตกแต่งโรงแรมทุกแห่งในเครือเพื่อรักษามาตรฐานและคุณภาพของโรงแรม
และการพัฒนาด้านบุคลากรอย่างต่อเนื่อง
โดยมีการกำหนดงบประมาณการฝึกอบรมภายในและภายนอก ของพนักงานในแต่ละระดับ
รวมทั้งการมุ่งเน้นให้ผู้บริหารทุกระดับกำหนดแผนงานเพื่อให้สอดคล้องกับทิศทางและเป้าหมายขององค์กร
นอกจากนี้ในปี 2550 ได้มีการสร้างเครื่องหมายการค้าใหม่ (Re-branding)
เพื่อสร้างความชัดเจนในธุรกิจ โดยยังคงมีโรงแรมดุสิตธานีเป็นโรงแรมระดับ 5 ดาวชั้นนำ
โรงแรมดุสิตดีทูเป็นโรงแรมระดับ 5
ดาวที่มุ่งเน้นความทันสมัยมีรสนิยมเหมาะกับวิถีชีวิตของคนรุ่นใหม่ โรงแรมดุสิตเทวารัณย์
โรงแรมกึ่งรีสอร์ทหรูระดับ 6 ดาวสำหรับนักท่องเที่ยวที่นิยมความหรูสบายและเป็นส่วนตัว
โรงแรมดุสิตปริ๊นเซส โรงแรมในเครือระดับ 4 ดาว และดุสิต เรสซิเด้นท์ที่เน้นธุรกิจอพาร์ทเมนท์
ให้เช่า ลักษณะการประกอบธุรกิจของบริษัท จากเดิมใช้ชื่อเรียกว่า “ดุสิตกรุ๊ป” หลังจากการ
Re-Branding ได้เปลี่ยนเรียกเป็น “ดุสิต อินเตอร์เนชั่นแนล” โดยแบ่งการบริหารงานออกเป็น 4
ส่วน คือ ส่วนที่ 1 การบริหารสินทรัพย์ มีโรงแรมที่เป็นเจ้าของภายใต้บริษัทและบริษัทย่อย 9
แห่งได้แก่ โรงแรมดุสิตธานี กรุงเทพฯ มีห้องพักจำนวน 517 ห้อง โรงแรมดุสิตธานี พัทยา
มีห้องพัก 457 ห้อง โรงแรมดุสิตธานี หัวหิน มีห้องพัก 300 ห้อง โรงแรมดุสิตดีทู
เชียงใหม่ซึ่งเป็นโรงแรมที่มีการตกแต่งในรูปแบบที่ทันสมัย และผสมผสานความเป็นไทย
นับเป็นโรงแรมต้นแบบของดุสิต ดีทู มีห้องพัก 130 ห้อง โรงแรมรอยัลปริ๊นเซส หลานหลวง
มีห้องพัก 167 ห้อง โรงแรมดุสิตปริ๊นเซส ศรีนครินทร์ มีห้องพัก 198 ห้อง โรงแรมดุสิตปริ๊นเซส
เชียงใหม่ มีห้องพัก 198 ห้อง โรงแรมดุสิตปริ๊นเซส โคราช มีห้องพัก 186 ห้อง
และโรงแรมในประเทศฟิลิปปินส์ ระดับ 5 ดาว 1 แห่งคือ โรงแรมดุสิตธานี มะนิลา
ซึ่งโรงแรมดังกล่าวอยู่ในประเทศฟิลิปปินส์
นอกเหนือจากธุรกิจโรงแรมแล้วบริษัทยังมีธุรกิจที่สนับสนุนธุรกิจหลักอื่นๆ เช่น
ธุรกิจให้เช่าอาคารพาณิชย์ 11 ชั้น ส่วนที่2 การบริหารกิจการโรงแรม และสปา
ซึ่งการบริหารโรงแรมมีทั้งหมด 5 เครื่องหมายการค้าที่สร้างขึ้นใหม่
ส่วนธุรกิจสปายังคงใช้เครื่องหมายการค้า เทวารัณย์ ส่วนที่3
การบริหารการศึกษาประกอบด้วยวิทยาลัยดุสิตธานี ซึ่งเปิดสอนในระดับปริญญาตรี
ในด้านบริหารโรงแรมและการประกอบอาหาร รวมไปถึงธุรกิจฝึกอบรม ภายใต้ บริษัท
ดุสิตเพื่อพัฒนาผู้บริหาร
จำกัดโดยมีวัตถุประสงค์ในการฝึกอบรมให้แก่พนักงานและผู้บริหารโรงแรมในกลุ่มดุสิต
และบุคคลทั่วไป นอกจากนี้ยังได้ร่วมลงทุนกับเลอ กอร์ดอง เบลอ
เปิดโรงเรียนสอนด้านศิลปะการประกอบอาหารสไตล์ฝรั่งเศส ที่อาคารพาณิชย์ดุสิตธานี

กลุ่มบริษัทมีเป้าหมายในการดำเนินธุรกิจในเชิงรุก ควบคู่ไปกับการบริหารต้นทุนอย่างมีประสิทธิภาพ
(Cost Efficiency) โดยมุ่งเน้นการเพิ่มจำนวนโรงแรมที่รับบริหาร โดยในปี 2550
ได้ขยายฐานธุรกิจการรับบริหารไปยังต่างประเทศเพิ่มขึ้น เป็นโรงแรมที่รับบริหารในประเทศ 3
แห่ง และในต่างประเทศ 5 แห่งโดยเฉพาะในสหรัฐอาหรับอิมิเรตส์มี 4 แห่ง
และโรงแรมเมืองไคโร ประเทศอียิปต์ 1 แห่ง โดยกำหนดเป้าหมายภายในอีก 5
ปีข้างหน้าจะมีโรงแรมในกลุ่มทั้งหมด ประมาณ 50 โรงแรม
หากไม่มีสถานะการใดมากระทบต่อธุรกิจของบริษัท และธุรกิจการท่องเที่ยว
นอกจากการรับบริหารโรงแรมแล้วยังได้พิจารณาการลงทุนในกิจการโรงแรมและกิจการที่เกี่ยวข้องควบคู่ไปด้วย
บริษัทสามารถใช้เงินลงทุนจากการออกหุ้นกู้ซึ่ง ผู้ถือหุ้นได้อนุมัติไว้จำนวน 5,000 ล้านบาทแล้ว

ในปี 2550 มีปัจจัยหลายด้านที่ส่งผลกระทบทางลบกับธุรกิจการท่องเที่ยว
ซึ่งส่งผลถึงธุรกิจโรงแรมด้วย กลุ่มบริษัทต้องแข่งขันกับโรงแรมในระดับเดียวกันในภูมิภาคต่างๆ
รวมถึงสถานที่ให้บริการที่เทียบเคียงกับโรงแรม เช่น เซอร์วิส อพาร์ทเมนท์
โรงพยาบาลที่ให้บริการห้องพักระยะสั้น เป็นต้น
ทำให้กลุ่มบริษัทต้องเตรียมความพร้อมในการให้บริการอย่างต่อเนื่อง
ไม่ว่าจะเป็นการปรับปรุงอาคารโรงแรม ห้องพัก ห้องอาหาร และสิ่งอำนวยความสะดวกต่างๆ
การพัฒนาระบบสารสนเทศ การตลาด และช่องการจำหน่าย
รวมถึงพัฒนาบุคลากรให้มีความรู้ความสามารถ และการให้บริการที่เป็นเลิศ
เพื่อสร้างความสามารถในการแข่งขันและความพร้อมในการให้ตอบสนองความต้องการของลูกค้าได้อย่างต่อเนื่อง
อย่างไรก็ตามธุรกิจของบริษัทยังมีปัจจัยความเสี่ยงทั้งปัจจัยภายในและปัจจัยภายนอก
โดยความเสี่ยงจากปัจจัยภายใน เช่น การยกเลิกสัญญารับจ้างบริหารโรงแรมก่อนกำหนด
การลงทุนในโครงการใหม่ๆ ที่ผลประกอบการยังไม่แน่นอน
ซึ่งความเสี่ยงจากปัจจัยภายในบริษัทได้หาแนวทางในการลดความเสี่ยงได้
แต่ในขณะเดียวกันธุรกิจของบริษัทยังมีความเสี่ยงจากปัจจัยภายนอกที่อยู่นอกเหนือการควบคุม ได้แก่
สภาวะการแข่งขันที่สูงขึ้น การเมือง ความไม่สงบภายในประเทศ ภัยธรรมชาติ โรคระบาด
รวมไปถึงความผันผวนของอัตราดอกเบี้ยและอัตราแลกเปลี่ยน
ซึ่งบริษัทพยายามกระจายความเสี่ยงโดยการขยายธุรกิจไปตามภูมิภาคต่างๆ
เพื่อไม่ให้บริษัทมีการกระจุกตัวของรายได้เฉพาะที่ใดที่หนึ่ง